Een dood, tientalle beseer toe hyskraan op sleepwa losrukDit het ure geduur om sommige van die passasiers te bevry. (Foto: Rescue Care) Een mens is dood en minstens 30 ander beseer toe ŉ 80 ton-hyskraan op ŉ sleepwa Vrydag kort voor middernag losgekom en langs Himalayasweg in Durban afgerol het en teen twee taxi’s gebots het. “Paramedici van Rescue Care het absolute chaos op die toneel aangetref. ŉ Abnormale vragmotor met ŉ sleepwa en ŉ 80 ton-hyskraan daarop het op een of ander manier losgekom van die perd en met die pad afgerol,” het Garrith Jamieson, woordvoerder van Rescue Care, gesê. “Die sleepwa het naby die kruising met Simlaweg teen twee taxi’s en nog ŉ voertuig gebots. Daar was talle beserings en verskeie mense is in die wrakke vasgekeer.” Paramedici het nou saam met die Durbanse brandweer en verskeie insleepdienste gewerk om vasgekeerde pasiënte so gou moontlik te bevry. Insleepkenners het swaarvraghyskrane gebruik om die hyskraan mee op te lig en die brandweerlede het lewenskake en ander hidrouliese toerusting gebruik om die pasiënte los te sny, het Jamieson gesê. “Dit was ŉ enorme taak en die laaste pasiënt is eers nagenoeg vyf uur later gered.” Minstens 30 mense is op die toneel behandel en na verskeie Durbanse hospitale vir verdere mediese behandeling geneem. Die pad was vanoggend kort voor 07:00 steeds gesluit. Die polisie ondersoek die voorval.